## Odluka Vijeća za elektroničke medije klasa: 612-12/12-02-002 od 8. ožujka 2012.

### NN 34/2012 (21.3.2012.), Odluka Vijeća za elektroničke medije klasa: 612-12/12-02-002 od 8. ožujka 2012.

VIJEĆE ZA ELEKTRONIČKE MEDIJE

841

Vijeće za elektroničke medije, u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Ljubomir Stefanović, Marija Udiljak i Olga Ramljak, članovi Vijeća, na temelju odredbe članka 73. stavka 7. i 8. Zakona o elektroničkim medijima (»Narodne novine«, broj 153/09 i 84/11), po provedenom Javnom natječaju broj 01/12 za davanje koncesije za obavljanje djelatnosti pružanja medijske usluge televizije, klasa: 612-12/12-02/0001, urbroj: 567-02/01-12-02 (»Narodne novine«, broj 8/12) i utvrđivanja uvjeta za davanje koncesije, na 15-12 sjednici održanoj 8. ožujka 2012., donijelo je

ODLUKU

I. Nakon provedenog postupka javnog natječaja za davanje koncesije za obavljanje djelatnosti pružanja medijske usluge televizije na području digitalne regije d71 – gradovi Zadar i Nin te općine Poličnik, Zemunik Donji, Bibinje, Sukošan, Preko, raspisanog na temelju Odluke Vijeća za elektroničke medije od 12. siječnja 2012., kao najpovoljniji ponuditelj odabran je Gradska televizija d.o.o., Zadar, Molatska b.b., OIB: 44461568742, te mu se daje koncesija za obavljanje djelatnosti pružanja medijske usluge televizije na predmetnom području.

II. Vrijeme trajanja koncesije je 10 (deset) godina.

III. Godišnja naknada za koncesiju iznosi 31.200,00 (trideset i jednu tisuću i dvije stotine kuna) i plaća se u korist državnog proračuna.

IV. Odabrani ponuditelj obvezan je u roku od 10 (deset) dana od dana objave ove Odluke u »Narodnim novinama« uputiti Hrvatskoj agenciji za poštu i elektroničke komunikacije (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj agenciji za poštu i elektroničke komunikacije, smatrat će se da je odustao od koncesije.

V. Sukladno odredbi članka 20. stavka 6. Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija (»Narodne novine«, broj 46/10 i 113/10) Hrvatska agencija za poštu i elektroničke komunikacije dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti dužna je pisano obavijestiti Vijeće.

VI. Rok za sklapanje ugovora o koncesiji je 60 (šezdeset) dana od dana objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji, Vijeće će poništiti odluku o davanju koncesije, a odabrani ponuditelj nema pravo na naknadu eventualne štete. Ostvarivanje koncesije, odnosno pravo obavljanja djelatnosti televizije na temelju provedenog javnog natječaja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 01-12 sjednici održanoj dana 12. siječnja 2012. godine donijelo je Odluku o raspisivanju Javnog natječaja broj 01/12 za davanje koncesije za obavljanje djelatnosti pružanja medijske usluge televizije. Prije raspisivanja Javnog natječaja izvršena je procjena vrijednosti koncesije te izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijske usluge televizije na području digitalne regije d71 – gradovi Zadar i Nin te općine Poličnik, Zemunik Donji, Bibinje, Sukošan, Preko.

Javni natječaj objavljen je u »Narodnim novinama« broj 8 od 18. siječnja 2012. godine. U propisanom roku na Javni natječaj za davanje koncesije za obavljanje djelatnosti pružanja medijske usluge televizije na području digitalne regije d71 – gradovi Zadar i Nin te općine Poličnik, Zemunik Donji, Bibinje, Sukošan, Preko, ponudu je dostavio ponuditelj Gradska televizija d.o.o. Zadar.

Vijeće je provelo postupak razmatranja i ocjene zaprimljene ponude u skladu sa Zakonom o elektroničkim medijima i odredbama (kriterijima) Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije te Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine«, broj 66/10).

U postupku se prvo utvrđivalo sadrži li prispjela ponuda:

• dokaze o ispunjavanju uvjeta propisanih javnim natječajem,

• programsku osnovu koja je morala sadržavati programsku shemu kojom se određuje:

– vrsta audiovizualnog ili radijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio djela,

– vrijeme objavljivanja,

• podatke o strukturi vlasništva pravne osobe koja podnosi ponudu,

• podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

• podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika,

• dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

S obzirom na to da ponuda ponuditelja Gradska televizija d.o.o. Zadar ispunjava uvjete iz natječajne dokumentacije, javnog natječaja i citiranih izvora prava, utvrđeno je da nema pravnih i stvarnih zapreka za glasovanjem te se pristupilo tajnom glasovanju o ponudi koristeći glasačke listiće.

Na temelju prebrojanih glasova utvrđeni su rezultati te je Vijeće potrebnom većinom glasova odlučilo da se koncesija za obavljanje djelatnosti pružanja medijske usluge televizije na području digitalne regije d71 – gradovi Zadar i Nin te općine Poličnik, Zemunik Donji, Bibinje, Sukošan, Preko, daje trgovačkom društvu Gradska televizija d.o.o., Zadar.

Slijedom svega iznesenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Splitu u roku od 30 dana od dana primitka odluke. Tužba se predaje ili šalje neposredno Upravnom sudu u Splitu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/12-02/0002
Urbroj: 567-06-12-05
Zagreb, 8. ožujka 2012.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 34/2012-841